Windtalkers

Windtalkers er en amerikansk krigsfilm fra 2002 regissert og produsert av John Woo. Hovedrollene spilles av Nicolas Cage og Christian Slater. Filmen ble sluppet på kino i USA 14. juni 2002.

Handling 
Under andre verdenskrig overlever Joe Enders (Nicolas Cage) en grusom kamp på Salomonøyene mot japanerne som drepte hele troppen hans, og gjorde ham nesten døv etter en granateksplosjon. Hans nye oppdrag blir å beskytte Navajo-indianeren Ben Yahzee. Sersjant Ox Anderson (Christian Slater) får samme oppgave, og skal beskytte Charlie Whitehorse som også tilhører Navajo-stammen. Navajo-språket var ekstremt vanskelig å forstå, og det var bare noen få mennesker som snakket språket. I tillegg var det en annen kode innebygd i dette språket, så selv de som hadde dette som morsmål ville ha problemer med å skjønne hva som ble sagt. Yahzee og Whitehorse, livslange venner fra samme indianerstamme, blir opplært til å sende og motta meldinger om bombardement av japanske posisjoner. Navajo-indianere som ble tatt til fange av japanerne ble alltid torturert for opplysninger, så det var alltid en risiko for at koden kunne havne hos fienden. Enders og Anderson får ordre om at i verste fall må de drepe Yahzee og Whitehorse for å hindre at de skal bli tatt til fange og bli torturert for informasjon.

Slaget om Saipan i Stillehavet er Yahzee og Whitehors sin første kamperfaring. Et brohode blir sikret under harde kamper, før soldatene blir beskutt av amerikansk artilleri. Yahzees radio er ødelagt, og de er ute av stand til å avblåse bombardementet. Uten evne til å kommunisere og med amerikanske artillerigranater som regner over dem, forkler Yahzee seg selv som en japansk soldat og sniker seg bak fiendens linjer og med Enders som sin «krigsfange» på leting etter en radio som fungerer. Enders dreper flere japanske soldater, og Yahzee må drepe for første gang. Han finner en radio og omdirigerer amerikansk artilleri mot japanerne. Etter kampene blir Yahzee sendt tilbake til hovedkvarteret, men neste morgen angriper japanske soldater leiren deres. 

Under kampen blir Anderson halshugget og Whitehorse blir tatt til fange av japanerne. Enders oppdager at Whitehorse blir dratt vekk av to japanske soldater og han prøver å skyte japanerne men våpenet hans er tom for ammunisjon. Enders kaster en granat som dreper både Whitehorse og japanerne. Yahzee blir senere sendt tilbake til frontlinjen, og han får snart høre at Enders drepte Whitehorse. Yahzee holder på å drepe Enders i raseri, men han klarer å beherske seg selv. Snart blir de sendt på et annet oppdrag. Men de blir nok en gang overfalt, denne gangen i nærheten av et stort minefelt. De klarer såvidt å kjempe seg videre, og tar dekning ved en åskam hvor de oppdager enda flere japanere. Yahzee er fremdeles rasende over det som skjedde med Whitehorse, og han mister radioen som han trenger for å beordre bombardement av de japanske posisjonene. 

I den påfølgende kampen blir både Yahzee og Enders skutt, men de klarer å få tak i radioen. Enders klarer å bære Yahzee i sikkerhet, selv etter å ha blitt skutt i brystet. Med sine siste åndedrag sier Enders at han hatet å måtte drepe Whitehorse, men at han måtte fordi det var hans oppgave å beskytte Navajo-kodene over alt annet. Tilbake i USA sitter Yahzee, hans kone og deres sønn i Monument Valley i Arizona, og de utfører et gammelt Navajo-ritual i respekt for mannen som reddet livet hans. I epilogen forklares det at Navajo-koden var livsviktig for USAs suksess mot Japan under andre verdenskrig, og at japanerne aldri greide å avsløre koden.

Rolleliste
Nicolas Cage som sersjant Joe Enders.
Adam Beach som Ben Yahzee
Christian Slater som sersjant Peter «Ox» Anderson.
Roger Willie som Charlie Whitehorse

Eksterne lenker
 
 
 TCM

Krigsfilmer fra USA
Engelskspråklige filmer
Filmer fra 2002